Imtella' Ġunju 3, 2021 - Aġġornata 3 Ta' Ġunju, 2021 10:02pm Rapport: Tony Dimech Biex tingħata protezzjoni akbar lill-annimali, fosthom il-klieb u l-qtates, l-Awtorità tal-Kompetizzjoni u l-Affarijiet tal-Konsumatur mhux se tippermetti aktar li l-konsumaturi jixtru pestiċidi li jkun fihom kimika magħrufa bħala Metaldehyde li tintuża mill-bdiewa u dawk li għandhom liċenzja kontra l-bebbux. Id-Direttur Affarijiet Regolatorji tal-Awtorità tal-Kompetizzjoni u l-Affarijiet tal-Konsumatur Ingrid Borg qalet li "se jinbigħ biss mingħand postijiet li huma liċenzjati li jistgħu jbigħu dan il-prodott u dawn il-ħwienet jistgħu jbigħuh biss lil min għandu liċenzja jiġifieri lill-bdiewa kif ukoll irid iżomm rendikont lil min qed ibigħu ħalli hekk ikollna kontroll u nagħlqu ċ-ċirku kollu tal-bejgħ ta' dan il-prodott". Is-Segretarju Parlamentari Deo Debattista spjega li din il-kimika twassal biex l-annimali jmutu mewta kiefra u semma kif "wasalna għall-konklużjoni li jintuża min-nies professjonali biss u r-raġuni hija li kien hawn min qed jabbuża b'konsegwenza li qed ibatu annimali oħrajn, fosthom klieb u qtates, li aħna ma rridux għax il-Metaldehyde taħdem fuq is-sistema li tipproduċi mucus fil-bebbux, tillimitah, imma f'annimali oħrajn tagħmel ħafna ħsara u jkollhom mewta krudili". Il-Ministru tal-Agrikoltura u Sajd Anton Refalo qal li saret ħidma ta' kollaborazzjoni bejn il-Kunsill tal-Ħarsien tal-Annimali u s-Segretarjat għall-Protezzjoni tal-Konsumatur biex jitfassal dokument li fih wieħed isib linji gwida dwar l-użu tal-Metaldehyde. Huwa żied li din il-miżura hija waħda favur l-annimali u anke l-konsumatur.